**Støtte til de streikende fra Rødt Oslo**

Private barnehager får driftstilskudd fra kommunen på lik linje som kommunale barnehager, men lønna og pensjonsavtalene er ofte dårligere for ansatte i private enn i kommunale barnehager. Private Barnehagers Landsforbund (PBL) har gjentatte ganger lovet ansatte i sine medlemsbarnehager en pensjonsordning på nivå med ansatte i kommunale barnehager, men igjen og igjen har de utsatt å innfri løftene. Penger som kunne vært brukt på en anstendig pensjonsavtale har i mange tilfeller blitt tatt ut som profitt av eierene. Nå skylder PBL på at de kommunale tilskuddene til pensjon har blitt lavere, og at det ikke er mulig å innfri en skikkelig pensjonsordning.

Rødt Oslo gir full støtte til alle barnehageansatte som streiker. Vi vet at ansatte i barnehager ikke er blant lønnsvinnerne, selv om de bærer et stort samfunnsansvar. En stor andel barnehageansatte blir uføre lenge før de når pensjonsalder på grunn av slitasje i jobben. Ansatte i private barnehager fortjener like gode pensjonsordninger, lønns- og arbeidsvilkår som ansatte i kommunale barnehager. Ingen skal måtte ofre helse og en økonomisk trygg alderdom for at grådige eiere skal fylle bankkontoene sine med overskudd.

Vi oppfordrer alle våre medlemmer til å vise aktiv støtte til barnehageansatte som streiker!

Beste hilsner fra

Rødt Oslo.